Á ḿbū awômo ai bɛ̌ yā édzóē Akhaz, ǹkúkúmá Yúda, ńdɔ Ozé, mɔ́n Ela, a ngátə́bə ǹkúkúmá yā Ísraɛ̂l á Samaría, a ngádzóe á táŋ mim̀bú ébǔl. 2A ngábɔ é dzam á nə́ ábē á mís mə́ Ńtondôbə, hədá sə́ kig anə́ míńkúkúmá mí Ísraɛ̂l yā mí ngábə́ nyé ósū. 3Salmanasar, ǹkúkúmá yā Asiria, a ngázu lúman ai Ozé; ńdɔ a ngáyə́bə̄ nə́ á bɔ olɔ̌ wóé, ǎ ngayân nyé tóya. 4Hədá ńdɔ ǹkúkúmá yā Asiria a ngáyəm naa Ozé a fɔŋɔ́lɔ̄ fɔ́ɔ́ nyē; amú á ngālóm bə̄lóman ábə̄ Sô, ǹkúkúmá yā Egîptɛn, təge yân tóya ábə ǹkúkúmá yā Asiria m̀bú tē, anə́ ḿból ā kadəgə bɔ á ḿbū ósə, ású tē ǹkúkúmá yā Asiria a ngáman nyé tindi á mə̄súŋ, a fudí nyē á mim̀bɔ́g. 5Ńdɔ fɔ́ɔ́ ńkūkúmá yǎ Asiria a ngátádī bitá ai ǹnam Ísraɛ̂l ósə, ńdɔ a ngábɛ́d nə́ a lúman ai Samaría, ńdɔ a ngátɔbɔ nyé á yób á tâŋ mim̀bu mílɛ́. 6Ḿbú ébulû, édzōē Ozé, ńdɔ a ngánɔŋ Samaría a mǎn kə ai bɔ́n bə́ Ísraɛ̂l á məkaban á ńnam Asiria. Ńdɔ a ngátoe bɔ́ á Halah ai á Habor oswé ńnēn yā Gozân ai á bə̄tísɔ̌n yā Médie.